אליהו שרביט

אליהו (אלי) שרביט (נולד ב-13 באוקטובר 1966) הוא קצין בצה"ל בדרגת אלוף במילואים, אשר כיהן כמפקד זרוע הים. קודם לכן שימש בין היתר כראש מספן המטה במפקדת זרוע הים, כמפקד בסיס חיפה, כמפקד שייטת ספינות הטילים וכראש מחלקה באגף המבצעים.

==ביוגרפיה==
שרביט נולד בשדה בוקר וגדל בבאר שבע. בן הזקונים מבין שלושת ילדיהם של יוסף ואסתר שרביט ילידי מרוקו. בנעוריו התחנך בבית הספר מקיף א' באר שבע.

===שירות צבאי===
שרביט התגייס לצה"ל בשנת 1985. עם גיוסו התנדב לקורס חובלים שנמשך שנה וחצי. לאחר סיום קורס קציני תקיפה בבית הספר לפיקוד ימי () חזר לשרת כקצין ים בשייטת ספינות הטילים. בשנת 1990 עבר לתפקיד מפקד צוות ובהמשך מפקד שלב בקורס חובלים. בשנת 1993 התחיל את מסלול ההסמכה למפקד ספינת טילים ובשנת 1994 קיבל פיקוד על ספינת הטילים אח"י ניצחון ובהמשך השנה פיקד על אח"י עצמאות (סער 4). בשנת 1998 מונה למפקד אח"י עליה (סער 4.5). בין השנים 2000–2003 שירת בתפקיד ראש ענף נשק במספן הים. בין השנים 2003–2006 פיקד על פלגה 31 בשייטת ספינות הטילים. בשנת 2006 שירת כסגן מפקד שייטת ספינות הטילים ובמהלך מלחמת לבנון השנייה תיפקד כמפקד פלגת סטי"לים. בין השנים 2007–2009 שירת כרמ"ח באגף המבצעים של צה"ל.

בשנים 2009–2011 פיקד על שייטת ספינות הטילים. בתקופה זו השתתפה השייטת במספר מבצעים חשובים, בהם מבצע ארבעת המינים ללכידת הספינה "פרנקופ" שהובילה אמצעי לחימה לחזבאללה, ובמבצע חוק ברזל להשתלטות על אוניית הנשק "ויקטוריה" במרחק של כ-200 מיילים מערבית לחופי ישראל. בשנת 2010 זכתה השייטת בפרס הרמטכ"ל ליחידות מצטיינות. ב-27 בנובמבר 2011 מונה למפקד בסיס חיפה ושירת בתפקיד עד אוגוסט 2014.

בין השנים 2014–2016 שירת כראש מטה זרוע הים. בתקופה זו בוצע לראשונה ניסוי ירי של הטיל "ברק 8" אשר סוכם בהצלחה. כמו כן שונתה תפישת בניין הכוח ותפישת העליונות הימית בזרוע לאור הערכת מצב ו כאשר מגוון האיומים עברו מהים לחוף. כמו כן, לראשונה הותקנה מערכת "כיפת ברזל" על גבי ספינה מבצעית בלב ים אשר ביצעה יירוט מוצלח של איומי טילים.

ב-12 בספטמבר 2016 הועלה לדרגת אלוף לקראת מינויו למפקד חיל הים במקום רם רוטברג, וב-27 בספטמבר נכנס לתפקידו. הוא פיקד על החיל בין היתר במבצע שומר החומות נגד חמאס והג'יהאד האסלאמי ברצועת עזה.

במהלך תפקידו נקלטו 4 ספינות סער 6. חיל הים בתקופתו ביצע קפיצת מדרגה בנושא שיתוף הפעולה עם יחידות צה"ל האחרות – כחלק מתפיסתו של שיווק החיל.

ב-2 בספטמבר 2021 סיים את תפקידו והוחלף על ידי סגנו, דוד סער סלמה.

שרביט הוא בעל תואר ראשון בכלכלה ומנהל עסקים מאוניברסיטת חיפה, ובעל תואר שני במדע המדינה מאוניברסיטת חיפה והמכללה לביטחון לאומי. עבודת הגמר שלו עסקה ב"נמלי-ים אזרחיים כמרכיב בביטחון הלאומי בראי מלחמת לבנון השנייה". הוא בוגר קורס מפקדי אוגדות.

===לאחר שחרורו מצה"ל===
ביולי 2022 מונה שרביט למנהל חטיבת האנרגיות המתחדשות של חברת תדיראן גרופ. ביוני 2023 מונה לנשיא חברת DSIT Solutions, חברה בת של רפאל העוסקת במערכות הגנה לתשתיות בים.

שרביט נשוי לאתי ואב לשלושה. הוא מתגורר עם משפחתו במושב בצפון ישראל.

==גלריה==
<gallery mode="packed">
קובץ:Flickr - Israel Defense Forces - Newly Appointed Commander of Haifa Naval Base (1).jpg|שרביט (מימין) יחד עם רם רוטברג ואבי ארזוני בטקס כניסתו לתפקיד מפקד בסיס חיפה ב-2011.
קובץ:Flickr - Israel Defense Forces - 20 Years of Cooperation with the Chinese Navy (1).jpg|שרביט (משמאל) בתקופת כהונתו כמפקד בסיס חיפה, לוחץ את ידו של אדמירל משנה מחיל הים של צבא השחרור העממי הסיני.
קובץ:SharvitPresidentRivlin12015.jpg|נשיא המדינה ראובן ריבלין לוחץ את ידו של תא"ל שרביט בעת ביקור בחיל הים, 28 ביולי 2015.
קובץ:DrorRonSharvit62016.jpg|טקס החלפת תפקיד ראש מטה חיל הים. מימין תא"ל שרביט במרכז אלוף רם רוטברג משמאל תא"ל דרור פרידמן, 23 ביוני 2016.
קובץ:MHSharvit.jpg|אדמירל מישל הווארד בשיחה עם מפקד חיל הים, אלוף שרביט, בעת ביקור בשייטת ספינות הטילים, 10 בינואר 2017.
קובץ:Reuven Rivlin state visit to Greece, January 2018 (9381).jpg|שרביט ליד נשיא המדינה ראובן ריבלין בעת ביקורו של הנשיא בבסיס חיל הים היווני בסלמיס , ינואר 2018
קובץ:SharvitAtSea92016.jpg|אלי שרביט צופה בתרגיל ימי, ספטמבר 2016
קובץ:Eli Sharvit tekes.jpg|טקס סיום קורס צוללן של מחזור 116 בראשות מפקד זרוע הים, אלוף אליהו שרביט
קובץ:Graduation Ceremony 142 Course Chovlim, March 2021. VIII.jpg|האלוף שרביט נואם בטקס סיום קורס חובלים 142, מרץ 2021
</gallery>

== לקריאה נוספת ==
* אלי שרביט, נמלי ים אזרחיים כמרכיב בביטחון הלאומי בראי מלחמת לבנון השנייה, מרכז המחקר המכללה לביטחון לאומי, קתדרת חייקין לגאואסטרטגיה – אוניברסיטת חיפה, 2009

==קישורים חיצוניים==

* 
* שולמית מילר בוטבול ועומר שאול, [https://beingalim.files.wordpress.com/2021/03/2017-5-bg.pdf דבר מפקד זרוע הים אלוף אליהו שרביט], "בין גלים", מאי 2017, עמ' 7
* מאמר שהיה בין כותביו: אלי שרביט, דובי רז ומירב צור, [https://www.idf.il/%D7%90%D7%AA%D7%A8%D7%99-%D7%99%D7%97%D7%99%D7%93%D7%95%D7%AA/%D7%9E%D7%A8%D7%9B%D7%96-%D7%93%D7%93%D7%95/%D7%92%D7%99%D7%9C%D7%99%D7%95%D7%9F-14-%D7%94%D7%9E%D7%98%D7%94-%D7%94%D7%9B%D7%9C%D7%9C%D7%99-%D7%92/%D7%9E%D7%92%D7%93%D7%9C%D7%95%D7%A8-%D7%91%D7%90%D7%95%D7%A4%D7%A7-%D7%94%D7%A7%D7%9E%D7%AA-%D7%94%D7%9E%D7%98%D7%94-%D7%94%D7%9E%D7%91%D7%A6%D7%A2%D7%99-%D7%91%D7%96%D7%A8%D7%95%D7%A2-%D7%94%D7%99%D7%9D-%D7%90%D7%9C%D7%99-%D7%A9%D7%A8%D7%91%D7%99%D7%98-%D7%93%D7%95%D7%91%D7%99-%D7%A8%D7%96-%D7%95%D7%9E%D7%99%D7%A8%D7%91-%D7%A6%D7%95%D7%A8/ "מגדלור באופק" – הקמת המטה המבצעי בזרוע הים"], בין הקטבים 14, דצמבר 2017, עמ' 13–32

==הערות שוליים==

קטגוריה:ראשי מספן המטה
קטגוריה:מפקדי בסיס חיפה
קטגוריה:מפקדי שייטת ספינות הטילים
קטגוריה:בוגרי המכללה לביטחון לאומי
קטגוריה:אלופי צה"ל
קטגוריה:מפקדי חיל הים הישראלי
קטגוריה:בוגרי קורס חובלים
קטגוריה:בוגרי תיכון מקיף א' (באר שבע)
קטגוריה:בוגרי אוניברסיטת חיפה
קטגוריה:שדה בוקר: אישים
קטגוריה:באר שבע: אישים
קטגוריה:מפקדי ספינות טילים
קטגוריה:ישראלים שנולדו ב-1966